ลดบีโอไอไล่ลูกค้านิคมฯ
นิคมอุตสาหกรรมผวา เลิกสิทธิประโยชน์บีโอไอ ทำนักลงทุนต่างชาติหนีลงทุน วอนรัฐคิดรอบคอบพร้อมหามาตรการเสริม
7 ก.ย. 2554

นิคมอุตสาหกรรมผวา เลิกสิทธิประโยชน์บีโอไอ ทำนักลงทุนต่างชาติหนีลงทุน วอนรัฐคิดรอบคอบพร้อมหามาตรการเสริม 
นายนิพิฐ อรุณวงษ์ ณ อยุธยา กรรมการผู้จัดการบริษัท นวนคร (NNCL) เปิดเผยถึงกรณีรัฐบาลมีนโยบายลดหรือยกเลิกสิทธิประโยชน์ทางภาษี ของสำนักงานคณะกรรมการส่งเสริมการลงทุน (บีโอไอ) หลังลดภาษีเงินได้นิติบุคคลลงว่า เป็นเรื่องที่จะต้องพิจารณาอย่างรอบคอบ เพราะหากประเทศไทยไม่มีภาษีบีโอไอให้กับนักลงทุนต่างชาติ ก็มีความเป็นไปได้ที่จะเห็นนักลงทุนต่างชาติย้ายฐานการผลิตไปจากประเทศไทยได้ ทำให้ประเทศไทยเสียเปรียบในการแข่งขันได้ และภาษีนิติบุคคลที่จะลดลงเหลือ 23% ในปี 2555 และเหลือ 20% ในปี 2556 แต่ละธุรกิจก็จะได้ประโยชน์ไม่เท่ากัน
“ถือว่าเป็นเรื่องที่น่ากังวลมาก และหากรัฐจะเลิกภาษีบีโอไอจริงก็จะต้องมีมาตรการอื่นออกมาจูงใจนักลงทุน เพราะแม้ว่าภาษีนิติบุคคลจะลดมาเท่ากับประเทศเพื่อนบ้าน เช่น สิงคโปร์ มาเลเซีย และเวียดนาม แต่ถ้าหากพิจารณาในเรื่องของระบบสาธารณูปโภคแล้วเรายังไม่ดีมากพอและอาจเป็นแรงผลักให้นักลงทุนต่างชาติย้ายฐานได้” นายนิพิฐ กล่าว
นอกจากนี้ หากดูจากสถิติการเข้ามาลงทุนและซื้อที่ดินในนิคมอุตสาหกรรมของบริษัท จะพบว่าแรงดึงดูดเม็ดเงินลงทุนมากที่สุด คือ การได้สิทธิพิเศษทางภาษีจากบีโอไอ และการซื้อที่ดินของบริษัทจะมีสัญญาแนบท้ายว่า การเซ็นสัญญาจะเกิดขึ้นก็ต่อเมื่อโครงการลงทุนได้รับสิทธิภาษีจากบีโอไอแล้ว ดังนั้นจึงถือว่าน่ากังวลมาก
ตอนนี้ธุรกิจสับสนกับนโยบายของรัฐบาล และทำงานลำบาก ซึ่งเข้าใจว่ารัฐบาลก็จะต้องหารายได้ แต่ก็ต้องคิดให้รอบคอบด้วย เช่น เรื่องค่าจ้าง 300 บาท ก็น่ากังวล เพราะจะทำให้ต้นทุนพุ่งขึ้นเช่นกัน
ทั้งนี้ ในส่วนของผลประกอบการบริษัทนั้น ครึ่งปีหลังน่าจะดีจากครึ่งปีแรกเพราะการขายที่ดินในช่วงแรกจะสามารถรับรู้รายได้ได้แล้ว คาดว่าทั้งปีนี้จะโตประมาณ 20-30%
นายเผ่าพิทยา สมุทรกลิน ผู้อำนวยการฝ่ายวางแผนและนักลงทุนสัมพันธ์ บริษัท เหมราชพัฒนาที่ดิน (HEMRAJ) กล่าวว่า หากรัฐบาลลดภาษีบีโอไอคงจะส่งผลกระทบกับการเข้ามาลงทุนของนักลงทุนของต่างชาติในระยะสั้น แต่ไม่มีผลในระยะยาว เนื่องจากนักลงทุนต่างชาติส่วนใหญ่มั่นใจใช้ประเทศไทยเป็นฐานการลงทุน เพราะมีจุดแข็งที่เอื้ออำนวยหลายอย่าง ตั้งแต่สภาพภูมิศาสตร์ โครงสร้างขั้นพื้นฐานและคุณภาพของแรงงาน
“ไทยมีแรงดึงดูดทุนต่างชาติ เพราะเป็นเพียงประเทศเดียวในภูมิภาคที่ให้สิทธิประโยชน์ทางภาษีบีโอไอกับผู้ลงทุนโดยตรง นอกจากนี้บริษัทเห็นตัวเลขและรายชื่อบริษัทญี่ปุ่นที่จะเข้ามาตั้งฐานการผลิตที่ไทยเพิ่มขึ้นตั้งแต่ปลายปีก่อนแล้ว เมื่อเกิดสึนามิก็ทำให้ตัดสินใจเร็วขึ้น เพราะญี่ปุ่นไม่เอื้ออำนวยให้เกิดการผลิตจากค่าจ้างที่แพงและค่าเงินเยนที่แข็งค่าขึ้น” นายเผ่าพิทยา กล่าว